آمریکا مرکزی بانکی (FED) سیاست فایزینی، ایش گوجو بازارین‌داکی یاواشلاماغی سبب گؤستره‌رک گؤزلنیلدیگی کیمی ثابت توتدو. آمریکا مرکزی بانکی، بو ایله باغلی 25 اساس امتیاز‌لیق ایکی فایز آرتیم گؤزلمه‌سینی ایسه دییشدیرمه‌دی.
آمریکا مرکزی بانکی‌ین پول سیاستینی تعیین ائدن فدرال آچیق بازار کومیته‌سی‌نین (FOMC) ایکی گونلوک ژوئن توپلانتی‌سی‌نین آردین‌دان نشر اولونان قرار متنینده، FOMC عضو‌لری‌نین گؤستریجی فایز نیسبتینی یوزده 0،25-0،50 آرالیغیندا ثابت توتما قرارینی یئکدیل‌لیکله آلدیغی ایفاده ائدیلدی.
آمریکا اقتصادینا باغلی گؤزلنتی‌لری ده آکتوال‌لاش‌دیران آمریکا مرکزی بانکی، بو ایلکی اورتالاما بؤیومه تخمینینی یوزده 2،2دن یوزده 2،0یه دوشوردو، گله‌جک ایله باغلی اورتالاما بؤیومه تخمینینی ایسه یوزده 2،1دن یوزده 2،0یه ائندیردی.
آمریکا مرکزی بانکی صدری جنت یلن، آمریکا مرکزی بانکی‌نین هر سیاست توپلانتی‌سی‌نین "جان‌لی" اولدوغونو ایفاده ائده‌رک، ژوئیه آییندا فایز آرتیمینا گیدیلمسی‌نین غیری-مومکون اولمادیغینی سؤیله‌دی.
سیاست فایزی‌نین ثابت توتولماسی‌نین، آمریکا مرکزی بانکی‌نین سون دؤورده قاریشیق بیر تابلو چکن معلومات‌لارا تدبیرلی یاناشماسینی عکس ائتدیردیگینی ایفاده ائدن یلن، چیخیشیندا پول سیاستی‌نین اوّلجه‌دن معین بیر یول ایزلمیه‌جگینی دفعه‌لرله وورغولادی.
